На основу члана 37. став 1. тачка 20 Статута града Ниша (''Службени лист Града Ниша'', број 88/08, 143/2016 и 18/2019) и члана 12 став 1. алинеја 4 Одлуке о оснивању Установе Дечије одмаралиште „Дивљана“ („Сл. лист Града Ниша“, број 84/2009, 94/2010, 20/2011 и 26/2014)

Скупштина Града Ниша на седници од \_\_\_\_\_\_\_\_\_\_ године, донела је

**Р Е Ш Е Њ Е**

**I ДАЈЕ СЕ САГЛАСНОСТ** на Програм рада Установе Дечије одмаралиште „Дивљана“ Ниш за 2022. годину број 406, који је донео Управни одбор Установе на седници одржаној 16.12.2021. године.

II Програм рада Установе Дечије одмаралиште „Дивљана“ Ниш за 2022. годину реализоваће се у складу са финансијским планом ове Установе за 2022. годину.

III Решење доставити Установи Дечије одмаралиште „Дивљана“ Ниш, Градској управи за друштвене делатности и Градској управи за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ 2022. год.

**СКУПШТИНА ГРАДА НИША**

**Председник**

**др Бобан Џунић**

***О б р а з л о ж е њ е***

Статутом Града Ниша, у члану 37. став 1. тачка 20. је прописано да Скупштина Града разматра извештај о раду и даје сагласност на програм рада корисника буџета.

Управни одбор Установе Дечије одмаралиште „Дивљана“ Ниш је у складу са чланом 12. Одлуке о оснивању Установе Дечије одмаралиште „Дивљана“ Ниш донео Програм рада за 2022. годину, број 406 на седници одржаној 16.12.2021.године.

Програмом рада планиране су активности у оквирима постављеним Закључком Владе Републике Србије број 019-230/2016-1 од 14. јануара 2016. године и Закључка број 019-9572/2016 од 11. октобра 2016. године којима је одредила објекте за пружање помоћи, прихват, обезбеђивање основних животних услова и привремени смештај миграната и тражилаца азила на територији Републике Србије, а којима су и објекти Установе Дечије одмаралиште „Дивљана“ Ниш опредељени за ову намену.

Послови у Установи Дечије одмаралиште „Дивљана“ Ниш се обављају кроз рад две организационе јединице:

1. Управа, чије седиште је у Нишу, и

2. Одмаралиште у Дивљани у коме се пружа комплетна услуга корисницима који ту бораве.

Капацитети у Дивљани подразумевају:

1.**Хотелско ресторански део**, који у свом саставу има:

-кухињу,

-ресторан са 400 расположивих места у главној сали и помоћном малој сали,

-8 соба са по три лежаја, које тренутно користе Комесаријат за избеглице и миграције Републике Србије и Установа Дивљана,

-ординацију за здравствено збрињавање корисника,

-продавницу и клуб који тренутно нису у функцији

- вешерницу,

2**.Два павиљона за смештај**, тренутно уређених капацитета са 242 лежаја за одрасле и три дечија кревета,

3.**Котларница са мазутаром и радионицом.**

Програм рада Установе је базиран на чињеници да је неопходно обезбедити услове за несметан рад Комесаријата за избеглице и миграције што превасходно подразумева уредно снабдевање струјом, водом, грејањем, управљање комуналним отпадом и обезбеђивањем физичко-техничке заштите. У том смислу, неопходно је вршити константан надзор над исправношћу електричне, водоводне и канализационе инфраструктуре, као и котлова за грејање, резервоара за мазут и топловода и максимално се ангажовати на хитном отклањању евентуалних кварова и одржавању свих инсталација за безбедан боравак мигрантске популације и радно ангажованог особља у објектима Установе у Дивљани. Такође је важно напоменути да је Комесаријат обавезан да након истека Уговора објекат врати у стање употребљиво за даље функционисање сходно његовој основној намени.

Имајући у виду да је Програм сачињен у складу са законом, прописима Града и циљевима оснивања Установе и напред наведеним Закључцима Владе Републике Србије, предлаже се доношење решења о давању сагласности на Програм рада Установе Дечије одмаралиште „Дивљана“ за 2022. годину.

Вршилац дужности Начелника

Градске управе за друштвене делатности

Павлина Михајленко